****

### 1ο Φεστιβάλ Γρίφων Ξάνθης | 4-6 Απριλίου 2025Το Φεστιβάλ Γρίφων ταξιδεύει από το Καστελλόριζο στην Ξάνθη! Όταν ένα επιστημονικό γεγονός ενώνει δύο ακριτικές περιοχές της Ελλάδας

Μετά από τέσσερα χρόνια επιτυχούς διοργάνωσης, το **Φεστιβάλ Γρίφων (ΦΓ)**, ένας καινοτόμος θεσμός που συνδυάζει **επιστήμη, τεχνολογία, γρίφους και τέχνη**, επεκτείνει τα σύνορά του και φτάνει στην Ξάνθη.

Από το **Καστελλόριζο**, γενέτειρα των μοναδικών Ελλήνων γριφολόγων, έως την **Ξάνθη**, μια πόλη με πλούσια πολιτιστική δραστηριότητα, το ΦΓ καλλιεργεί τη **σκέψη, τη δημιουργικότητα και την αναζήτηση** μέσα από εκθέσεις, διαγωνισμούς, εργαστήρια και πρωτότυπες δράσεις.

Η επιτυχία του **Φεστιβάλ Γρίφων** οφείλεται στη μοναδικότητα του θεματικού του αντικειμένου – τους γρίφους, οι οποίοι πλαισιώνονται από **επιστημονικές εκδηλώσεις, εργαστήρια, πειράματα, ομιλίες και καλλιτεχνικά δρώμενα**. Η δυναμική του ενισχύεται από τη συμμετοχή κορυφαίων ακαδημαϊκών, ερευνητών, εκπαιδευτικών και καλλιτεχνών, που στηρίζουν αφιλοκερδώς το όραμα των διοργανωτών του: του μαθηματικού Πανταζή Χούλη, ιδρυτή του Μουσείου Γρίφων Μεγίστης, και της Ελένης Γραμματικοπούλου, ειδικής στην επικοινωνία της επιστήμης.

Η επιτυχημένη πορεία του ΦΓ και η στήριξη μιας αφοσιωμένης κοινότητας συνοδοιπόρων οδήγησαν στη γεωγραφική του επέκταση. Το 2022, ξεκίνησε το ταξίδι του πέρα από το Καστελλόριζο, με πρώτη στάση την Πάτρα (Οκτώβριος 2022) και δεύτερη την Αθήνα (Δεκέμβριος 2022), σε συνεργασία με τη Βιβλιοθήκη της Βουλής των Ελλήνων, υπό την αιγίδα της Βουλής των Ελλήνων.

### Γιατί Φεστιβάλ Γρίφων;

Το Καστελλόριζο, γενέτειρα του ΦΓ, έχει μακρά παράδοση στους γρίφους. Από το νησί κατάγονται οι μοναδικοί **Έλληνες γριφολόγοι** που εκπροσωπούν τη χώρα στο **International Puzzle Party**: **Πανταζής Χούλης** και **Μιχάλης Τούλουζας**. Επιπλέον, από τον Οκτώβριο του 2020, στο Καστελλόριζο λειτουργεί το **Μουσείο Γρίφων Μεγίστης**, το μοναδικό στο είδος του στην Ελλάδα και ένα από τα λίγα παγκοσμίως, που έχει αναγνωριστεί ως **Ευρωπαϊκό Κέντρο Επιστήμης, Τεχνολογίας και Τέχνης**.

Αξιοποιώντας αυτή την κληρονομιά, το **πρώτο Φεστιβάλ Γρίφων** πραγματοποιήθηκε στο νησί το 2021 και από τότε εξελίσσεται διαρκώς.

**Γιατί στην Ξάνθη;**

Η επιλογή της Ξάνθης δεν είναι τυχαία. Πρόκειται για μια **πόλη με πλούσια παράδοση στη διοργάνωση κοινωνικών και πολιτιστικών εκδηλώσεων** (Θρακικές Λαογραφικές Εορτές, Γιορτές Παλιάς Πόλης, Φεστιβάλ Μουσικών Σχολείων “Ξάνθη Πόλις Ονείρων”, Γιορτές Νεολαίας κ.ά.).

Η συνεργασία με το **Ερευνητικό Κέντρο Αθηνά** αποτελεί καθοριστικό παράγοντα για την επιτυχία του **Φεστιβάλ Γρίφων Ξάνθης**. Με έδρα την Αθήνα και παρουσία στην Πάτρα και την Ξάνθη, το Αθηνά έχει μακρά παράδοση στη διοργάνωση επιστημονικών εκδηλώσεων, όπως η **Βραδιά του Ερευνητή**. Το Αθηνά αναλαμβάνει τον ρόλο του κύριου συνδιοργανωτή και υποστηρικτή του ενισχύοντας τη σύνδεση μεταξύ επιστήμης και κοινωνίας στην περιοχή.

**Στόχοι του Φεστιβάλ Γρίφων Ξάνθης είναι :**

* **Η ανάδειξη της αξίας των γρίφων** ενισχύοντας δεξιότητες όπως η **παρατηρητικότητα, η υπομονή, η επιμονή, η συνεργασία και η επινοητικότητα**, κάνοντας παράλληλα τη μάθηση πιο διασκεδαστική.
* **Η ενίσχυση του ενδιαφέροντος για την επιστήμη & την τεχνολογία** μέσω της βιωματικής προσέγγισης, όπου μαθητές και ενήλικες θα έχουν την ευκαιρία να **πειραματιστούν, να δημιουργήσουν και να βιώσουν την επιστήμη ως μια συναρπαστική εμπειρία**.
* **Η καθιέρωση του Φεστιβάλ στην Ξάνθη** με στόχο τη **στήριξη της τοπικής κοινωνίας** και την εμπλουτισμένη συμμετοχή της πόλης στα πολιτιστικά και επιστημονικά δρώμενα.

**Σημαντικές προσωπικότητες από τον χώρο της ακαδημαϊκής κοινότητας έχουν προσκληθεί να  τιμήσουν το ΦΓΞ με τις γνώσεις και την παρουσία τους:**

* **Ο ακαδημαϊκός  Σταμάτης Κριμιζής,** διαστημικός επιστήμοναςεκπαιδευτικός και πρωτοπόρος ερευνητής με συμμετοχή στα σπουδαιότερα διαστημικά προγράμματα των Η.Π.Α. και της NASA.
* **O Νεκτάριος Ταβερναράκης,** Πρόεδρος, Ίδρυμα Τεχνολογίας και Έρευνας (ΙΤΕ), Καθηγητής, Ιατρική Σχολή, Πανεπιστήμιο Κρήτης. Πρόεδρος, Ευρωπαϊκή Διάσκεψη για τη Μοριακή Βιολογία (EMBC), πρ. Πρόεδρος, Ευρωπαϊκό Ινστιτούτο Καινοτομίας και Τεχνολογίας (EIT) πρ. Αντιπρόεδρος, Ευρωπαϊκό Συμβούλιο Έρευνας (ERC)
* **Ο Γιάννης Ιωαννίδης,** καθ. Πανεπιστημίου Αθηνών, Πρόεδρος Association for Computing Machinery (ACM) και τέως Πρόεδρος του Ερευνητικού Κέντρου Αθηνά.

### Το "Γριφοπούλι" πετά στην Ξάνθη!

Το **λογότυπο του Φεστιβάλ, το "Γριφοπούλι"**, είναι ένας ενεργειακός γρίφος που συμβολίζει τη **μετάδοση της γνώσης**. Γεννημένο στην καρδιά του Καστελλόριζου, το "Γριφοπούλι" ανοίγει τα φτερά του και ταξιδεύει, μεταφέροντας τη χαρά των γρίφων, τη στρατηγική σκέψη και τη δύναμη της επιστήμης.

**Για περισσότερες πληροφορίες & εγγραφές:** [www.xanthipuzzlefestival.gr](http://xanthipuzzlefestival.gr)**Διοργάνωση:** Ένωση Ιδεών, Γρίφων, Μαθηματικών, Μουσείο Γρίφων Μεγίστης, Ερευνητικό Κέντρο Αθηνά

**Ραντεβού στην Ξάνθη, 4-6 Απριλίου 2025!**#XanthiPuzzleFestival
#ΦεστιβάλΓρίφωνΞάνθης
#Γρίφοι

****